ปีหน้า6แบงก์ให้บริการเติมเงินออนไลน์อีซีพาส
ม.ค.ปีหน้า กทพ. เปิดบริการเติมเงินออนไลน์บัตรอีซีพาส ผ่านเอทีเอ็ม 6 ธนาคาร
21 พ.ย. 2553

ม.ค.ปีหน้า กทพ. เปิดบริการเติมเงินออนไลน์บัตรอีซีพาส ผ่านเอทีเอ็ม 6 ธนาคาร 
พ.ท.ทวีสิน รักกตัญญู ผู้ว่าการการทางพิเศษแห่งประเทศไทย (กทพ.) เปิดเผยความคืบหน้าในการเติมเงินบัตรอีซีพาสผ่านระบบเอทีเอ็มของธนาคารพาณิชย์ คาดเดือน ม.ค. เริ่มให้บริการได้ ผ่าน 6 ธนาคาร ได้แก่ ธนาคารกรุงไทย กรุงเทพ กสิกรไทย ทหารไทย ไทยพาณิชย์ และนครหลวงไทย พร้อมสาขาร้านสะดวกซื้อที่มีบริการเคาน์เตอร์เซอร์วิส 
ในระยะถัดไปจะมีธนาคารเข้ามาเพิ่มอีก ได้แก่ ธนาคารอิสลาม กรุงศรี อยุธยา และซีไอเอ็มบี ไทย ส่วนค่าธรรมเนียมในการเติมเงินผ่านตู้เอทีเอ็มจะเก็บ 5-10 บาท
พร้อมกันนี้จะเสนอให้คณะกรรมการ กทพ.พิจารณา เรื่องการจัดโปรโมชันในการเติมเงินของบัตรอีซีพาส จากเดิมที่เติม 500 บาทลด 5% เป็นเติม 500 บาทให้ส่วนเพิ่ม 5% ซึ่งผู้ใช้บริการยังได้รับประโยชน์ตอบแทนเท่าเดิม แต่ประโยชน์โดยรวมเพิ่มขึ้น เพราะช่วยจูงใจการใช้มากยิ่งขึ้นกว่าเดิม และยังช่วยในการลดปริมาณจราจรหน้าด่านได้ ไม่ต้องทอนเงิน
แหล่งข่าวจาก กทพ. เปิดเผยว่า ในวันที่ 1 ม.ค. 2554 เป็นต้นไป กทพ. และบริษัท ทางด่วนกรุงเทพ (บีอีซีแอล) จะปรับลดราคาค่าประกันอุปกรณ์อีซีพาสลงเหลือเพียง 800 บาท จากเดิมราคา 1,000 บาท สาเหตุเนื่องจากการประเมินผลตอบแทนทางเศรษฐกิจ ซึ่งพิจารณาจากองค์ประกอบของราคาค่าน้ำมัน ค่าสึกหรอ ปัญหามลพิษทางอากาศ พบว่าการใช้อีซีพาสมี|ผลตอบแทนสูงถึง 230 บาทต่อเดือน ฉะนั้น กทพ.และบีอีซีแอลสามารถแบกรับส่วนลดดังกล่าวเอง